TKS วิ่ง 4% เก็งรายได้ปี 65 โต 10% จับตาคว้างาน “พิมพ์บัตร” เลือกตั้งใหญ่
TKS บวก 4% ลุ้นรายได้ปี 65 โต 10% หลังตุนแบ็กล็อกแน่น จับตาคว้างาน “พิมพ์บัตร” เลือกตั้งใหญ่ปีหน้า
TKS บวก 4% ลุ้นรายได้ปี 65 โต 10% หลังตุนแบ็กล็อกแน่น จับตาคว้างาน “พิมพ์บัตร” เลือกตั้งใหญ่ปีหน้า
22 ก.ย. 2565

ผู้สื่อข่าวรายงานว่า วันนี้ (22 ก.ย.65) ราคาหุ้น บริษัท ที.เค.เอส. เทคโนโลยี จำกัด (มหาชน) หรือ TKS ณ เวลา 14:49 น. อยู่ที่ระดับ 12 บาท บวก 0.50 บาท หรือ 4.35% สูงสุดที่ระดับ 12.40 บาท ต่ำสุดที่ระดับ 11.80 บาท ด้วยมูลค่าการซื้อขาย 149.23 ล้านบาท

นายจุติพันธุ์ มงคลสุธี ประธานเจ้าหน้าที่บริหาร TKS เปิดเผยว่า ในปี 66 บริษัทคาดหวังที่จะเข้ารับงานพิมพ์บัตรเลือกตั้งหลังจากสำนักงานคณะกรรมการการเลือกตั้ง (กกต.) เปิดเผยแผนจัดการเลือกตั้ง ส.ส.เป็นการทั่วไปแล้ว โดยกำหนดวันเลือกตั้ง 7 พ.ค. 66 คาดว่าบริษัทจะมีโอกาสได้รับงานดังกล่าวเข้ามาและเป็นปัจจัยหนุนต่อรายได้
สำหรับปีนี้บริษัทคาดว่าผลงานในช่วงครึ่งปีหลังของปี 65 จะเห็นการเติบโตที่โดดเด่นกว่าครึ่งปีแรก โดยเฉพาะการรับรู้งานจากมูลค่างานในมือ (Backlog) ที่จะเข้ามามากขึ้นตั้งแต่ไตรมาส 3/65 และในไตรมาส 4/65 จะมีการรับรู้งานพิเศษที่เป็นงานขนาดใหญ่ ทำให้บริษัทยังมั่นใจรายได้ในปีนี้จะเติบโตตามเป้าหมายที่ 10%
ขณะเดียวกันบริษัทมองว่าความสามารถในการทำกำไรของบริษัทยังคงรักษาระดับที่ดีมาอย่างต่อเนื่อง ซึ่งมาจากการเข้าไปลงทุนต่อเนื่องในธุรกิจ Tech Ecosystem Builder ที่จะมีส่วนแบ่งกำไรพิเศษเข้ามา และบริษัทยังคงมีความสนใจเข้าลงทุนเพิ่มเติมหากมีดีลที่น่าสนใจก็จะเข้าไปศึกษาเพื่อต่อยอดการเติบโต
ส่วนธุรกิจหลักของบริษัทยังคงมีการเดินหน้าต่อเนื่อง ซึ่งบริษัทจะมีแผนการทำตลาดของธุรกิจผลิตฉลากและบรรจุภัณฑ์ป้องกันการปลอมแปลง (Security Label &amp; Packaging Solutions) มากขึ้น เพราะเป็นธุรกิจที่มีแนวโน้มการเติบโตที่ดีอย่างมาก โดยเฉพาะธุรกิจฉลากและบรรจุภัณฑ์ที่เป็นเทรนด์ที่มีความต้องการใช้งานสูง และมีแนวโน้มความต้องการเพิ่มขึ้นในอนาคต
ขณะที่งบลงทุนในปี 65 ที่วางไว้ที่ 400 ล้านบาทได้ใช้เป็นเงินลงทุนของ บมจ.ทีบีเอสพี (TBSP) ไปแล้วราว 100 ล้านบาท และเงินลงทุนใน บริษัท เน็กซ์ เวนเจอร์ส จำกัด เพื่อดำเนินกิจกรรมการลงทุนในธุรกิจที่มีศักยภาพหรือธุรกิจเทคโนโลยีดิจิทัล การลงทุนในบริษัทที่เป็นสตาร์ทอัพ เพื่อบรรลุกลยุทธ์ของบริษัทและสร้างการเติบโตอย่างยั่งยืนราว 100 ล้านบาท ส่วนที่เหลืออีก 200 ล้านบาท บริษัทได้ทยอยลงทุนในการปรับปรุงประสิทธิภาพและเพิ่มเครื่องจักรและขยายคลังสินค้าให้มีพื้นที่เพิ่มมากขึ้น